簡康姪求先君石山
作者：劉學箕
朝代：宋

paragraphs: 見好山如見高人，遯世冀繭清浄身。
見拳石如接佳友，手摩挲愛逾瓊玖。
我生嗜好不有冗長物，寓意蕭閒祇在青山并怪石。
往年都梁得靈壁，名以催詩延座側。
去載還自嶓冢江，女媧溪頭纔落帆。
山靈見知情不凡，乞我清波一塊川墨塗巉巗。
屏山嵯峩高雲衢，五畝下著吾儂居。
窗扉面面挹山色，真山假山互崷崒。
舊藏英道數峯碧，怪怪奇奇總拈出。
一丘一壑在胸臆，烟雲盡向空齋集。
君家一峯良可惜，埋沒庭除沙土蝕。
尚思阿翁存手澤，何不遣歸慰岑寂。
楚人亡弓楚人得，在彼在此理則一。
小詩代簡言從容，子心坦蕩詎執違與從。
儻令長鬚勤送似，待予大書特書榜曰飛來峰。